SKRIFTLIG FORESPØRGSEL E-1549/02

af María Sornosa Martínez (PSE) til Kommissionen

(3. juni 2002)

Om: Indvirkning på miljøet i Albufera-naturparken i Valencia-regionen i forbindelse med omledningen af floderne Júcar og Vinalopó

Kommissionen har netop besluttet at henlægge sag nr. 2000/4266 vedrørende en klage indbragt af Coordinadora del Río Júcar over indvirkningerne på miljøet som følge af vandomledningsprojektet Júcar-Vinalopó. Kommissionen udtalte i sit svar på min skriftlige forespørgsel E-3668/01(1), at projektet ifølge erklæringen om de miljømæssige virkninger fra de spanske myndigheder ikke vil få negative følger for Albufera-naturparken.

Det kunne imidlertid se ud som om, Kommissionen ikke har taget hensyn til ændringerne af alle de økologiske faktorer, naturparken har brug for for at kunne overleve, og som heller ikke er omtalt i ovennævnte erklæring. I henhold til de påstande, klagerne fremsætter i skrivelse af 12. april 2002, er der i projektet ikke taget hensyn til alle de økologiske faktorer i naturparken, og dette skyldes, at projektet er udarbejdet på grundlag af et officielt dokument fra Confederación Hidrográfica del Júcar om vandressourcerne i floden Júcar og følgerne af vandomledningsprojektet (Análisis del sistema de recursos del río Júcar Incidencia de la transferencia Júcar-Vinalopó, hvor de forventede vandbesparelser er opgjort til 240 hm3 (besparelserne er fordelt mellem omledningen Júcar-Vinalopó, kanalen Júcar-Turia og den østlige del af La Mancha).

Hvad der imidlertid ikke er taget højde for i dette dokument, er:

- at den forventede besparelse vil blive opnået ved at gå fra vanding ved oversvømning til begrænset vanding, hvorved man undgår at producere det returvand og den afstrømning, som naturparken har brug for

- at besparelserne er beregnet på grundlag af et fuldt moderniseret vandingssystem, men at omledningen gennemføres, uden at denne modernisering er afsluttet

- at der sideløbende med de omtalte besparelser bør sikres en vandreserve på mindst 100 hm3 til naturparken, hvilket der ikke er taget højde for i omledningsprojektet.

Trods de spanske myndigheders udtalelse om, at de har valgt den af de tre mulige løsninger, der er mindst skadelig for miljøet, foreligger der således oplysninger, som bekræfter, at projektet ikke kun har lidet mærkbare virkninger på miljøet i de omtalte lokaliteter af fællesskabsbetydning og bevaringsområder, og at Kommissionens oplysninger i svaret på skriftlig forespørgsel E-3668/01 om, at projektet ikke vil få virkninger for Albufera-naturparken, stadig kan drages i tvivl.

Mener Kommissionen ikke, at sag nr. 2000/4266 bør tages op igen i lyset af disse kendsgerninger og de nye påstande fra klagerne?

Kan Kommissionen foretage den vurdering af dataene i rapporten fra den spanske ornitologforening om omledningsprojektets indvirkning på de beskyttede områder og arter, som fortsat er udestående efter Kommissionens besvarelse af E-3668/01?

(1) EFT C 172 E af 18.7.2002, s. 107.

Samlet svarafgivet på Kommissionens vegne af Margot Wallströmpå skriftlige forespørgsler E-1549/02 og E-1550/02

(17. juli 2002)

Kommissionen har behandlet en klage, som er registreret under referencenummer 2000/4266, i forbindelse med projektet vedrørende omledningen af floderne Júcar og Vinalopó og følgevirkningerne heraf for miljøet. Sagen har været genstand for udveksling af oplysninger med de spanske myndigheder. Det ærede medlem er som svar på sin seneste skriftlige forespørgsel E-3668/01(1) om dette emne blevet underrettet om konklusionerne af sagens behandling.

Konklusionerne er ligeledes tilgået den klagende part. Denne har skriftligt insisteret på, at sagen ikke blev henlagt. Klageren har ligeledes fremsendt yderligere oplysninger til imødegåelse af de argumenter, der er blevet fremført af de spanske myndigheder. Det skal bemærkes, at Kommissionen ikke har besluttet at henlægge sagen, og at klage nr. 2000/4266 forsat er åben. Kommissionen er i gang med at gennemgå de nye oplysninger, der er fremkommet i sagen.

Det fremgår af undersøgelsen, at det pågældende projekt blev indledt, inden de spanske myndigheder havde udpeget det særligt beskyttede fugleområde Sierra de Martés Muela de Cortés. De omtalte lokaliteter af fællesskabsbetydning, der skal indgå i Natura 2000-nettet, er ligeledes først blevet foreslået af de spanske myndigheder, efter at erklæringen om projektets miljømæssige virkninger forelå. Hvorom alting er, oplyser de spanske myndigheder, at de pågældende områders økologiske og naturbevarelsesmæssige værdier er blevet taget i betragtning under proceduren for vurdering af de miljømæssige virkninger, som projektet har været gjort til genstand for.

De spanske myndigheder oplyser, at projektet har været genstand for en række ændringer som følge af de kommentarer, der blev modtaget i høringsperioden, for at undgå negative virkninger på miljøet. De spanske myndigheder har undersøgt forskellige alternativer og valgt den løsning, der forekom mindst skadelig for miljøet. De har ligeledes truffet korrigerende forholdsregler. Det skal bemærkes, at den endelige løsning indebærer, at 61 % af de i alt 67 kilometer rørledning graves ned, mens de resterende 39 % skal forløbe i tunneler.

For så vidt angår vandstanden i søen i Albufera-naturparken, opererer vandplanen for Júcar-flodbækkenet, som den spanske regering har vedtaget, med en reserve på 100 kubikhektometer (hm3) vand pr. år for at sikre Albufera de nødvendige vandmængder, således som det er tilkendegivet i miljøindvirkningserklæringen.

Rapporten fra det spanske ornitologiske selskab (SEO), som det ærede medlem henviser til, gør opmærksom på de ornitologiske værdier i det pågældende område. Den er da også fra Kommissionens side gjort til genstand for en nærmere undersøgelse.

Det skal understreges, at Kommissionen ved behandlingen af denne sag har gransket alle de informationer, den har haft til rådighed, samt de informationer, der er indsendt af de spanske myndigheder, og endelig de oplysninger, der er fremlagt af den klagende part og det ærede medlem.

(1) EFT C 172 E af 18.7.2002, s. 107.